
Text rozhodnutia
Súd: Krajský súd Bratislava Spisová značka: 2S/304/2012 Identifikačné číslo súdneho spisu: 1012201701 Dátum vydania rozhodnutia: 06. 02. 2013 Meno a priezvisko sudcu, VSÚ: JUDr. Marián Trenčan ECLI: ECLI:SK:KSBA:2013:1012201701.1 Uznesenie Krajský súd v Bratislave v právnej veci žalobcu: Y. T., nar. X.XX.XXXX, bytom L. 8, XXX XX L. U., proti žalovanému: Sociálna poisťovňa ústredie, Ulica 29. augusta 8, 813 63 Bratislava, o preskúmanie zákonnosti rozhodnutia žalovaného č. 31408-2/2012-BA zo dňa 13.7.2012, takto r o z h o d o l : Krajský súd v Bratislave p o s t u p u j e vec Krajskému súdu v Prešove. o d ô v o d n e n i e : Žalobou doručenou tunajšiemu súdu dňa 18.9.2012 sa žalobca domáhal preskúmania zákonnosti rozhodnutia žalovaného 31408-2/2012-BA zo dňa 13.7.2012, ktorým bolo potvrdené prvostupňové rozhodnutie Sociálnej poisťovne, pobočka Poprad č. 1488/2012-PP-DvN zo dňa 23.5.2012. Podľa § 103 O.s.p. kedykoľvek za konania prihliada súd na to, či sú splnené podmienky, za ktorých môže konať vo veci (podmienky konania). Podľa § 11 ods. 1 O.s.p. konanie sa uskutočňuje na tom súde, ktorý je vecne a miestne príslušný. Príslušnosť sa určuje podľa okolností, ktoré tu sú v čase začatia konania a trvá až do jeho skončenia. Podľa § 246a ods. 1 O.s.p. miestne príslušným je súd, v ktorého obvode má sídlo správny orgán, ktorého rozhodnutie a postup sa preskúmava, ak nie je ustanovené inak. Ak ide o rozhodnutie orgánu s pôsobnosťou pre celé územie Slovenskej republiky, okrem ústredných orgánov štátnej správy miestne príslušným je krajský súd, v ktorého obvode je všeobecný súd navrhovateľa. Podľa § 85 ods. 1 O.s.p. všeobecným súdom občana je súd, v obvode ktorého má občan bydlisko, a ak nemá bydlisko, súd, v obvode ktorého sa zdržuje. Podľa § 250d ods. 2 O.s.p. ak predseda senátu zistí, že súd nie je vecne alebo miestne príslušný, postúpi vec uznesením príslušnému súdu. V uvedenej veci bolo zistené, že Krajský súd v Bratislave nie je miestne príslušným na konanie o podanej žalobe. Žalovaný - Sociálna poisťovňa, ústredie - je správnym orgánom s pôsobnosťou pre celé územie Slovenskej republiky, avšak nejde o ústredný orgán štátnej správy. Miestne príslušným je preto krajský súd, v ktorého obvode je všeobecný súd navrhovateľa. Keďže žalobca má bydlisko v Spišskom Štiavniku, jeho všeobecným súdom je Okresný súd Poprad, ktorý sa nachádza v obvode Krajského súdu v Prešove. Z tohto dôvodu tunajší súd rozhodol tak, ako je uvedené vo výrokovej časti tohto uznesenia a postúpil vec vecne a miestne príslušnému súdu. Poučenie: : Proti tomuto uzneseniu nie je prípustný opravný prostriedok.

